CELEX: 62019TN0865
Language: lt
Date: 2019-12-18 00:00:00
Title: Byla T-865/19: 2019 m. gruodžio 18 d. pareikštas ieškinys byloje Nevinnomysskiy Azot ir NAK „Azot“/Komisija

24.2.2020   
            
            
               LT
            
            
               Europos Sąjungos oficialusis leidinys
            
            
               C 61/53
            
         
      2019 m. gruodžio 18 d. pareikštas ieškinys byloje Nevinnomysskiy Azot ir NAK „Azot“/Komisija
      (Byla T-865/19)
      (2020/C 61/68)
      Proceso kalba: anglų
      
         Šalys
      
      
         Ieškovės: AO Nevinnomysskiy Azot (Nevinomyskas, Rusija), AO Novomoskovskaya Aktsionernaya Kompania NAK „Azot“ (Novomoskovskas, Rusija), atstovaujamos advokatų E. Gergondet ir P. Vander Schueren
      
         Atsakovė: Europos Komisija
      
         Reikalavimai
      
      Ieškovės Bendrojo Teismo prašo:
      
                  —
               
               
                  pripažinti ieškinį priimtinu;
               
            
                  —
               
               
                  panaikinti ginčijamą reglamentą tiek, kiek jis taikomas ieškovėms; ir
               
            
                  —
               
               
                  nurodyti atsakovei padengti ieškovių šioje byloje patirtas bylinėjimosi išlaidas.
               
            
         Ieškinio pagrindai ir pagrindiniai argumentai
      
      Savo ieškiniu ieškovės Bendrojo Teismo prašo panaikinti Komisijos įgyvendinimo reglamentą (ES) 2019/1688 (1).
      Grįsdamos ieškinį ieškovės remiasi keturiais pagrindais.
      
                  1.
               
               
                  Pirmasis ieškinio pagrindas grindžiamas tuo, kad ginčijamu aktu pažeidžiamos Europos Parlamento ir Tarybos reglamento (ES) 2016/1036 (2) (toliau – Pagrindinis reglamentas) 2 straipsnio 1, 9 ir 10 dalys ir padarytos akivaizdžios vertinimo klaidos, nes buvo klaidingai nustatyta eksporto kaina ir normalioji vertė, taip pat ginčijamu aktu pažeidžiamos Pagrindinio reglamento 2 straipsnio 3, 4 ir 5 dalys, nes įprastos prekybos sąlygos buvo apibrėžtos pagal pakoreguotas gamybos išlaidas.
               
            
                  2.
               
               
                  Antrasis ieškinio pagrindas grindžiamas tuo, kad netinkamai atlikusi tyrimą dėl importo dempingo kaina poveikio panašių produktų kainoms Sąjungos rinkoje atsakovė pažeidė Pagrindinio reglamento 3 straipsnio 2, 3 ir 6 dalis, padarė akivaizdžių vertinimo klaidų, pažeidė gero administravimo ir nediskriminavimo principus.
               
            
                  3.
               
               
                  Trečiasis ieškinio pagrindas grindžiamas tuo, kad neįvertinusi kitų žinomų Sąjungos pramonei kenkiančių veiksnių, taip pat neužtikrinusi, kad dėl kitų žinomų veiksnių padaryta žala nebūtų priskirta importui dempingo kaina atsakovė pažeidė Pagrindinio reglamento 3 straipsnio 7 dalį ir 9 straipsnio 4 dalį, padarė akivaizdžių vertinimo klaidų ir pažeidė gero administravimo principą.
               
            
                  4.
               
               
                  Ketvirtasis ieškinio pagrindas grindžiamas tuo, kad nusprendusi netaikyti ieškovių vykdomam importui mažesnio muito taisyklės atsakovė pažeidė Pagrindinio reglamento 7 straipsnio 2a dalį, 9 straipsnio 4 ir 5 dalis, 18 straipsnio 1, 4 ir 5 dalis, padarė akivaizdžių vertinimo klaidų, pažeidė gero administravimo principą, taip pat lygybės ir nediskriminavimo principą.
               
            
         (1)  2019 m. spalio 8 d. Komisijos įgyvendinimo reglamentas (ES) 2019/1688, kuriuo importuojamiems Rusijos, Trinidado ir Tobago ir Jungtinių Amerikos Valstijų kilmės karbamido ir amonio nitrato mišiniams nustatomas galutinis antidempingo muitas ir jiems nustatyto laikinojo muito galutinis surinkimas (OL L 258, 2019, p. 21).
      
         (2)  2016 m. birželio 8 d. Europos Parlamento ir Tarybos reglamentas (ES) 2016/1036 dėl apsaugos nuo importo dempingo kaina iš Europos Sąjungos narėmis nesančių valstybių (OL L 176, 2016, p. 21).